Id-Direttiva tal-Kummissjoni 1999/79/KE
tas-27 ta’ Lulju 1999
li temenda t-tielet Direttiva tal-Kummissjoni 72/199/KEE tas-27 ta’ April 1972 li tistabbilixxi metodi Komunitarji ta’ analiżi għall-kontroll uffiċjali ta’ l-għalf
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/373/KEE ta’ l-20 ta’ Lulju 1970 dwar l-introduzzjoni ta’ metodi Komunitarji għat-teħid ta’ kampjuni u analiżi għall-kontroll uffiċjali ta’ l-għalf [1], kif l-aħħar emendata bl-Att ta’ l-Adeżjoni ta’ l-Awstrija, il-Finlandja u l-Isvezja [2], u b’mod partikolari l-Artikolu 2 tiegħu,
(1) Billi d-Direttiva 70/373/KEE tistabbilixxi li l-kontrolli uffiċjali ta’ għalf għall-iskop ta’ konformità ta’ kontroll mal-ħtiġiet li jitqajmu taħt liġijiet, regolamenti u disposizzjonijiet amministrattivi li jirregolaw il-kwalità u l-kompożizzjoni tagħhom għandhom jitwettqu bl-użu ta’ metodi Komunitarji ta’ teħid ta’ kampjuni u analiżi;
(2) Billi t-tielet Direttiva tal-Kummissjoni 72/199/KEE tas-27 ta’ April 1972 li tistabbilixxi metodi Komunitarji ta’ analiżi għall-kontroll uffiċjali ta’ l-għalf [3], kif l-aħħar emendata bid-Direttiva tal-Kummissjoni 98/54/KE [4], tistabbilixxi metodi ta’ analiżi għal, inter alia, id-determinazzjoni ta’ lamtu bil-metodu polarimetriku;
(3) Billi d-Direttiva tal-Kummissjoni 86/174/KEE tad-9 ta’ April 1986 li tiffissa l-metodu ta’ kalkolu għall-valur ta’ enerġija ta’ għalf kompost għat-tjur [5], tistabbilixxi li għall-kalkolu tal-valur ta’ enerġija ta’ għalf kompost għat-tjur, fl-applikazzjoni ta’ l-Artikolu 10 id-Direttiva tal-Kunsill 79/373/KEE tat-2 ta’ April 1979 dwar it-tqegħid fis-suq ta’ għalf kompost [6], kif l-aħħar emendata bid-Direttiva tal-Kummissjoni 1999/61/KE [7], il-kontenut tal-lamtu għandu jiġi ddeterminat bil-metodu polarimetriku kif stabbilit fid-Direttiva tal-Kummissjoni 72/199/KEE;
(4) Billi d-Direttiva tal-Kunsill 96/25/KE tad-29 ta’ April 1996 dwar iċ-ċirkolazzjoni ta’ materjali ta’ l-għalf, li temenda d-Direttivi 70/524/KEE, 74/63/KEE, 82/471/KEE u 93/74/KEE u li tħassar id-Direttiva 77/101/KEE [8] kif l-aħħar emendata bid-Direttiva 1999/61/KE teħtieġ il-kwantitajiet ta’ xi kostitwenti analitiċi, inkluż il-lamtu, biex ikunu ddikjarati ta’ bilfors fuq xi materjali ta’ l-għalf;
(5) Billi fid-dawl ta’ l-avvanzi fit-tagħrif xjentifiku u teknoloġiku, il-metodu polarimetriku m’għadux approprjat biex jiġi ddeterminat il-kontenut tal-lamtu għal skopijiet oħrajn minn dawk tad-Direttivi msemmija tal-Kummissjoni u tal-Kunsill; billi huwa għalhekk approprjat li jiġi llimitat l-iskop u l-qasam ta’ l-applikazzjoni tal-metodu polarimetriku għad-determinazzjoni tal-lamtu;
(6) Billi xi materjali ta’ l-għalf jikkawżaw interferenzi, li permezz tagħhom il-metodu polarimetriku għad-determinazzjoni tal-lamtu kienet tagħti riżultati foloz; billi huwa għalhekk approprjat li dawn il-materjali ta’ l-għalf jiġu msemmija b’mod espliċitu;
(7) Billi l-miżuri previsti f’din id-Direttiva huma skond l-opinjoni tal-Kumitat Permanenti ta’ l-Għalf,
ADOTTAT DIN ID-DIRETTIVA:
Artikolu 1
L-Anness I għad-Direttiva tal-Kummissjoni 72/199/KEE huwa hawnhekk emendat skond l-Anness ma’ din id-Direttiva.
Artikolu 2
L-Istati Membri għandhom iġibu fis-seħħ, sa mhux aktar tard mill-31 ta’ Diċembru 1999, il-liġijiet, ir-regolamenti jew id-disposizzjonijiet amministrattivi neċessarji biex jikkonformaw mad-disposizzjonijiet ta’ din id-Direttiva. Għandhom minnufih jinfurmaw lill-Kummissjoni bihom.
Għandhom japplikaw il-miżuri mill-1 ta’ Jannar 2000.
Meta l-Istati Membri jadottaw dawn il-miżuri għandu jkollhom referenza għal din id-Direttiva jew ikollhom magħhom din ir-referenza fil-ħin tal-pubblikazzjoni uffiċjali tagħhom.. L-Istati Membri għandhom jadottaw il-proċedura għal din ir-referenza.
Artikolu 3
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva għandha tapplika għall-Istati Membri bħala d-destinatarji tagħha.
Magħmula fi Brussel, fis-27 ta’ Lulju 1999.